b'\n_START_ARTICLE_\n\xc3\x98ster Riis\xc3\xb8er 3\n_START_PARAGRAPH_\n\xc3\x98ster Riis\xc3\xb8er 3 er en kanonjolle, bygget 1991 i Ris\xc3\xb8r, Norge, efter originaltegninger fra napoleonskrigene (1807-1814). Kanonjollerne var en vigtig del af kystforsvaret under krigene, og h\xc3\xb8rte til den s\xc3\xa5kaldte roflotille, sammen med kanonchalupper og kanonskonnerter. De var udstyret med en kanon som v\xc3\xa5ben, og kunne klare sig mod langt st\xc3\xb8rre skibe, fordi de kunne man\xc3\xb8vrere uden at v\xc3\xa6re afh\xc3\xa6ngige af vind. Det var som rofart\xc3\xb8j, kanonjollerne havde deres taktiske fordel. De havde en bes\xc3\xa6tning p\xc3\xa5 25 roere._NEWLINE_Kanonjollen er bygget efter originaltegninger af jolle nummer 15 (1810) fra Orlogsmuseet i K\xc3\xb8benhavn, og blev udf\xc3\xb8rt af elever p\xc3\xa5 kursus for tr\xc3\xa6b\xc3\xa5dsbyggere. Tegningerne kom oprindelig fra det svenske forsvar. Materialerne er fyr p\xc3\xa5 spant af eg. Egetr\xc3\xa6et blev hentet i Slesvig; tr\xc3\xa6er, der blev plantet p\xc3\xa5 kongelig ordre, efter fl\xc3\xa5den blev erobret i 1807._NEWLINE_Kanonen om bord er p\xc3\xa5 24 pund, st\xc3\xb8bt i Sverige i 1794 og beregnet til kanonjoller. Den er s\xc3\xa5ledes original og kommer fra T\xc3\xb8jhusmuseet i K\xc3\xb8benhavn._NEWLINE_Stiftelsen "Kanonjolla 6. juli 1812" har ansvaret for driften af fart\xc3\xb8jet._NEWLINE_Ris\xc3\xb8r kystforsvarsdivision havde fra 1808 til 1814 flere kanonjoller, blandt andre med navnene \xc3\x98ster Riis\xc3\xb8er 1 og \xc3\x98ster Riis\xc3\xb8er 2. Da kanonjollekopien fra 1991 skulle d\xc3\xb8bes, faldt navnet \xc3\x98ster Riis\xc3\xb8er 3 naturligt._NEWLINE_\xc3\x98ster Riis\xc3\xb8er 3 har deltaget i en r\xc3\xa6kke markeringer af s\xc3\xb8slag under napoleonskrigene, blandt andre i K\xc3\xb8benhavn ved 200-\xc3\xa5rsmarkeringen af slaget p\xc3\xa5 Reden._NEWLINE_Ved slaget ved Alv\xc3\xb8en (Bergen) i 1808, sejrede de norske kanonjoller over en, som udgangspunkt, overlegen modstander.'